পশ্চিম চাখার সরকারি প্রাথমিক বিদ্যালয়ে ছয়টি মেহগনি ও তিনটি রেইন্ট্রি কাটা হয়েছে। সেখানে শুধু গাছের গোড়া পড়ে আছে। বিদ্যালয়টির পরিচালনা কমিটির সভাপতি মজিবুল ইসলাম টুকু বলেন, ‘বিদ্যালয়ের দ্বিতীয় তলায় নির্মিত দুটি কক্ষের দরজা-জানালা তৈরির জন্য এবং সিঁড়ি নির্মাণে সমস্যা হওয়ায় গাছগুলো কাটা হয়েছে।’ বানারীপাড়া বন্দর মডেল সরকারি প্রাথমিক বিদ্যালয়ে কাটা একটি অর্জুন ও দুটি মেহগনির কয়েক টুকরা পড়ে থাকতে দেখা গেলেও বাকি গাছের হদিস মেলেনি। বিদ্যালয় ব্যবস্থাপনা কমিটির সভাপতি জাহিদুল ইসলাম জুয়েল জানান, বিদ্যালয়ের সীমানাপ্রাচীর ও চেয়ার-বেঞ্চ নির্মাণের জন্য গাছগুলো কাটা হয়েছে। এদিকে উমারেরপাড় সরকারি প্রাথমিক বিদ্যালয়ের পাঁচটি রেইন্ট্রি গোপনে বেচে দেওয়া হয়েছে।